作者:無名氏
標題:十二時・憶少年
內容:太平時。御華夷。躬聽斷破危疑。春秋鼎盛，絀聲樂遊嬉。日升繁機。長駕遠馭垂。意在軒羲。恢六典、斥三垂。有殊尤絕跡，盛德魄周施。方將綴緝聲詩。擴皇綱，明帝典，紹累聖重熙。高拱無為。事難知。春色盛，逼千秋嘉節，忽聞玉幾。頒命彤闈。厭世御雲歸。翊翠鳳，駕文螭。縹緲難追。侍臣宮女，但攀慕號悲。玉輪動，指嵩伊。龍鑣日益遠空遊，漢廟冠衣。惟盛德巍巍。鏤玉冊，傳青史。昭示無期。